Talent in Suid-Afrikaanse rugby word al op skoolvlak gesmoor, meen die legendariese Bok-losskakel Naas Botha. “Is dit nie miskien tyd dat ons afrigters die kinders wat talent het, laat speel en die spelpatroon so ’n bietjie wegpak nie?” Botha was een van die gassprekers by die bekendstelling van die Virseker-Beeldtrofee gister op die Bronberg-landgoed net buite Pretoria.
Hy het verwys na die wedstryd die naweek waarin Grey-kollege van Bloemfontein die Afrikaanse Hoër Seunskool van Pretoria met ¬53-29 geklop het. “Die gehalte van die rugby wat gespeel is en die vaardighede wat die spelers gewys het, is net ongelooflik.” Hy hoop “die beter rugby” sal vanjaar gespeel word. Botha het aangename herinneringe aan toe hy in die 1970’s as leerling aan die Hoërskool Hendrik Verwoerd deelgeneem het aan die Administrateurs-beker-kompetisie, soos die kompetisie toe geheet het.
Hy meen die klagte dat die wenmotief in kompetisierugby te groot is, is ongegrond. “Jy daag elke Saterdag op om iemand te klop, of jy aan ’n kompetisie deelneem of nie. As jy nie opdaag om iemand te klop nie, kan jy maar by die huis bly. Die kompetisie sou nie al so lank oorleef het as dit nie goed was nie.”